ຈີນຈະສືບສວນເບິ່ງ ອຸບັດຕິເຫດ ລົດໄຟຕຳກັນ
ນາຍົກຈີນກ່າວວ່າ ຈະມີການສືບສວນ ຢ່າງລະອຽດ ກ່ຽວກັບອຸບັດຕິເຫດ ລົດໄຟຄວາມໄວສູງຕຳກັນ
ນາຍົກລັດຖະມົນຕີຈີນ ທ່ານ Wen Jiabao ໃຫ້ຄຳໝັ້ນສັນຍາໃນວັນພະຫັດມື້ນີ້ວ່າ ຈະທຳ ການສືບສວນຢ່າງຄົບຖ້ວນແລະເປີດກວ້າງ ກ່ຽວກັບອຸບັດຕິເຫດທາງລົດໄຟ ທີ່ຮ້າຍແຮງສຸດ ນັບແຕ່ປີ 2008 ເປັນຕົ້ນມາ ໂດຍເວົ້າວ່າ ຜູ້ໃດກໍຕາມທີ່ຖືກພົບເຫັນວ່າມີຄວາມຜິດຈະຕ້ອງ ຖືກລົງໂທດຢ່າງໜັກ ທ່ານ Wen ຍັງໄດ້ກ່າວອີກວ່າເລື່ອງທີ່ຮີບດ່ວນສຸດສຳລັບລັດຖະບານກໍຄືປົກປ້ອງຊີວິດຂອງ ປະຊາຊົນໃນລະຫວ່າງການເດີນທາງໃນວັນພະຫັດມື້ນີ້ໄປເບິ່ງບ່ອນທີ່ລົດໄຟເກີດອຸບັດຕິເຫດ ໃນມື້ວັນເສົາແລ້ວທີ່ເຮັດໃຫ້ມີຜູ້ເສຍຊີວິດຢ່າງນ້ອຍ 39 ຄົນ ແລະບາດເຈັບອີກເກືອບ 200 ຄົນນັ້ນ ກ່ອນໜ້ານັ້ນໃນເຊົ້າວັນພະຫັດມື້ນີ້ເຈົ້າໜ້າທີ່ລົດໄຟຂອງຈີນກ່າວວ່າ ອຸບັດຕິເຫດທີ່ວ່ານີ້ແມ່ນ ເກີດຈາກການອອກແບບທີ່ບົກຜ່ອງກ່ຽວກັບອຸບປະກອນສົ່ງສັນຍານ ທີ່ບໍ່ເຮັດໃຫ້ໄຟຂຽວປ່ຽນ ເປັນໄຟແດງຫຼັງຈາກໄດ້ເກີດຟ້າຜ່າທີ່ເຮັດໃຫ້ຂະບວນລົດໄຟຄວາມໄວສູງຢຸດເຊົາແລ່ນໃນເສັ້ນ ທາງທີ່ຢູ່ທາງທິດໃຕ້ຂອງນະຄອນຊຽງໄຮ້ ຊຶ່ງເປັນເຫດໃຫ້ລົດໄຟຂະບວນທີ 2 ແລ່ນເຂົ້າຕຳ ທາງຫຼັງຂອງລົດໄຟຂະບວນທຳອິດສົ່ງຜົນໃຫ້ລົດໄຟຫຼາຍຕູ້ຕົກລົງຈາກຂົວ ນອກນັ້ນເຈົ້າໜ້າທີ່ຍັງເວົ້າວ່າ ເຈົ້າໜ້າທີ່ຄວບຄຸມຢູ່ສະຖານີເມືອງ Wenzhou ຄວນຈະເຂົ້າ ແຊກແຊງດ້ວຍການບັງຄັບດ້ວຍມືຫຼັງຈາກອຸບປະກອນໃຫ້ສັນຍານທີ່ຈີນຜະລິດນັ້ນບໍ່ທໍາງານ